上丁釋奠備數獻官書十二韵呈莫子齊教授趙可大察推
作者：王十朋
朝代：宋

paragraphs: 魯人呼東家，陳蔡不火食。
當時雖高第，往往亦慍色。
孰知夢奠後，廟祀亙無極。
嵬然衮冕尊，王侯面俱北。
武成祭上戊，龍棄配社稷。
隆殺良不同，論功豈如德。
去載游上庠，觀禮杏壇側。
備樂閲九奏，銀袍爛千億。
茲焉客蓮幕，濫與俎豆職。
登階瞻睿容，炳睟若親識。
壯哉芹藻宮，不減魯侯國。
歸賡泮水頌，才劣慙史克。